Nytt stortap for hockeygutta: – Vi kom ikke hit for å bli «pissa på» i to matcher
– Vi har trøbbel bakover, oppsummerte ekspertkommentator Espen Knutsen etter at finnene hadde ordet 5 – 1 i sluttminuttene. Knutsen har et poeng, selv om kampen totalt sett var mer positiv enn åpningstapet mot Sverige. Norge står med 1 – 9 i målforskjell etter de to første kampene i OL Selv om kampene har vært mot solide nasjoner som Sverige og Finland har det vært skuffende av de norske hockeygutta. – Det så bedre ut fra start. Vi jobber og sliter, men får altfor mange utvisninger. Det tærer på spillerne. Finlands målvakt er god, og vi får aldri skikkelig hull på dem. Det sliter vi med, sa landslagssjef Petter Thoresen til TVNorge. – Det er kjempeunødvendig. Vi kom ikke hit for å bli «pissa på» i to matcher, sier en skuffet keeper Lars Haugen til VG. Mot Sverige ødela en elendig førsteperiode det aller meste, mens mot finnene fikk Norge den åpningen man kunne drømme om. Patrick Thoresen knallet pucken i nettet etter syv og et halvt minutt da Norge var i overtall. Da hadde Mattias Nørstebø nettopp hatt en stor sjanse. – Vi får jo den starten vi ønsker. Men når vi blir spillende så mye i egen sone, så blir vi slitne. Det er tungt. Vi må få flyttet pucken høyere opp, sier målscorer Patrick Thoresen til VG. Ledelsen varte i ti minutter, og keeper Lars Haugen må ta på seg mye av skylden for baklengsmålet som snek seg inn mellom bena hans. Avslutningen kom fra 18 år gamle Eeli Tolvanen som har herjet for Finland så langt i OL. Mot Tyskland hadde han tre assist og én scoring i 5 – 2-seieren. Mot Norge nøyde han seg med to mål. I den andre perioden sørget tenåringen for finsk ledelse, og det med en herlig frekk avslutning mellom bena til Haugen igjen. Norge fikk deretter en scoring korrekt annullert da pucken hadde vært innom nettveggen over vantet først. Tidlig i tredje periode ble kampen punktert da Haugen og Alexander Bonsaksen rotet det fryktelig til. Veli-Matti Savinainen scoret enkelt. Fem minutter senere sørget Sami Lepistö for 4 – 1, og 2.12 før full tid fastsatte Sakari Manninen sluttresultatet til 5 – 1. – Vi er med fra start i motsetning til den første kampen. Så roter vi det bort. Jeg gir bort pucken som gir 1 – 3. Vi hadde på følelsen at det var noe stort på gang, og kunne fått 2 – 2 og kanskje 3 – 2. Så roter vi det bort. Det spretter ikke vår vei, men vi taper mot et bedre lag, sier Bonsaksen til VG. Norge møter Tyskland natt til søndag. De tapte «bare» 0 – 1 mot Sverige i dag. – Tyskland har ikke så mye fart og ferdigheter som lagene vi har møtt nå. Jeg håper vi skal få til en bedre kamp, og score mer enn ett mål, sier trener Thoresen til VG.
(Finland-Norge 5 – 1) Patrick Thoresen (34) sendte Norge opp i ledelsen mot Finland, men så rant det ene tabbemålet etter det andre inn «feil vei».